14 Goedhartigheid maak ons taktvol en help ons dus om ’n goeie verhouding met ander te handhaaf. ’n Taktvolle persoon sê en doen dinge of hanteer moeilike situasies op ’n bedagsame manier en kom ander mense sodoende nie te na nie. Terwyl ’n “wreedaard” verstoot word, doen “’n man wat ’n weldaad bewys . . . goed aan sy eie siel” (Spreuke 11:17). Mense vermy ’n wrede persoon maar voel aangetrokke tot iemand wat goedhartigheid teenoor hulle aan die dag lê. ’n Goedhartige persoon het gevolglik lojale vriende.—Spreuke 18:24.
15 ’n Christenvrou met ’n ongelowige eggenoot kan hom na God se waarheid trek deur ’n eienskap soos goedhartigheid aan die dag te lê. Voordat sy die waarheid geleer en haar ‘met die nuwe persoonlikheid beklee het wat na God se wil geskep is in ware regverdigheid en lojaliteit’ was sy miskien onvriendelik, selfs twissiek (Efesiërs 4:24, NW). As haar man sekere spreuke geken het, sou hy heel moontlik saamgestem het dat ‘die gekyf van ’n vrou ’n aanhoudende gedrup is’ en dat ‘dit beter is om in ’n woeste land te woon as by ’n twisgierige vrou en ergernis’ (Spreuke 19:13; 21:19). Maar nou kan die Christenvrou se rein gedrag en diep eerbied, saam met eienskappe soos goedhartigheid, help om haar eggenoot tot die ware geloof oor te haal (1 Petrus 3:1, 2). Ja, dit is dalk een beloning vir haar goedhartigheid.
Ons kan die grootste goedhartigheid teenoor ander bewys deur hulle te help om met God versoen te word